किशनगढ़/नलू. जयपुर हाइवे स्थित बांदरसिंदरी चौराहे पर शनिवार देर रात को चलते ट्रक के पीछे रोडवेज टकरा गई। दुर्घटना में बस में सवार आठ यात्री घायल हो गए। बस का अगला हिस्सा बुरी तरह से क्षतिग्रस्त हो गया। दुर्घटना ट्रक चालक के अचानक ब्रेक लगाने से हुई। इससे पीछे अा रही बस अचानक ट्रक से टकरा गई। घायलों को राजकीय यज्ञनारायण अस्पताल पहुंचाया गया। इधर पुलिस ने क्षतिग्रस्त वाहनों को हटवाकर रास्ता खुलवाया। तेज धमाके की आवाज आई थी...
जानकारी के अनुसार रोडवेज बस जयपुर से सवारियां लेकर जैसलमेर जा रही थी। देर रात 12.30 बजे बस जयपुर हाइवे स्थित बांदरसिंदरी क्षेत्र में पहुंची। इसी दौरान बस आगे चल रहे ट्रक को आेवरटेक का प्रयास कर रही थी। बांदरसिंदरी चौराहे पर ट्रक चालक ने अचानक ब्रेक लगा दिए। इससे बस ट्रक के पीछे टकरा गई। हादसा इतना जबरदस्त था कि बस का अगला हिस्सा बुरी तरह क्षतिग्रस्त हो गया। इससे बस में सवार चालक सहित आठ जने घायल हो गए। हादसे के बाद मौके पर बस की सवारियों में हड़कंप मच गया और दहशत का माहौल हो गया।
एंबूलेंस आने से बचे...
तेज धमाके की आवाज सुनकर मौके पर आसपास के ग्रामीण जमा हो गए। उन्होंने घायलों को निकाला और अन्य यात्रियों को बस से बाहर निकालकर सड़क किनारे सुरक्षित जगह ले जाया गया। जीवीके एंबुलेंस की मदद से घायलों को राजकीय यज्ञनारायण अस्पताल पहुंचाया। हादसे में बस चालक फलौदी, जोधुपर निवासी पप्पू विश्नोई (35), आदर्श नगर अजमेर निवासी रवि कुमार माली (27), बसवा, भरतपुर निवासी मोहन सिंह जाटव (31), सीकर दातारामगढ़ निवासी संवर सिंह (29), ब्यावर निवासी शम्शुद्दीन (43), हरियाणा के झज्जर जिला निवासी प्रवीण जाट (45), मुंबई के पूनम नगर निवासी उदेन प्रभु ब्राह्मण (56) तथा उदेन की पुत्री जयश्री प्रभु (24) घायल हो गए। घायलों को उपचार के बाद सुबह छुट्टी दे दी गई। इधर घटना के बाद मौके पर बांदरसिंदरी थाना पुलिस ने क्षतिग्रस्त बस को सड़क किनारे करवाया। बाद में बस यात्रियों को अन्य वाहनों से गंतव्य के लिए रवाना किया गया। पुलिस ने ट्रक चालक के खिलाफ तेज गति व लापरवाही से वाहन चलाकर दुर्घटनाकारित करने का मामला दर्ज कर जांच शुरू कर दी।
hin_Deva hin_Deva hne_Deva hin_Deva